Mikilvægar breytingar í þágu sykursjúka Fólki með insúlínháða sykursýki ( sykursýki I ) mun fljótlega standa til boða nýr búnaður sem gerir notendum kleift að fylgjast á einfaldan hátt með blóðsykri sínum og stuðlar þannig m.a. að markvissari meðferð . Svandís Svavarsdóttir heilbrigðisráðherra hefur undirritað reglugerð sem tryggir niðurgreiðslu búnaðarins og kveður jafnframt á um breytingu í þágu þeirra sem ekki geta eða eiga kost á að nýta sér fyrrnefndan búnað , þannig að sömu reglur gildi fyrir alla , ólíkt því sem verið hefur . Reglugerðin tekur gildi 1. janúar næstkomandi . Búnaðurinn er nýr hér á landi en nokkur reynsla er komin af honum erlendis þar sem notkun hans hefur breiðst hratt út og eftirspurn er mikil . Í Svíþjóð nota til að mynda um 75% einstaklinga með sykursýki 1 þennan búnað . Um er að ræða nema sem fylgist með blóðsykri í gegnum húð og notandi ber á sér að staðaldri . Tæknin er hagkvæm og notendavæn og ýtir undir heilsulæsi notenda . Þeir sem eru með búnaðinn geta hlaðið smáforriti í símann sinn sem fylgist með og heldur utan um allar mælingar . Þessum upplýsingum er hægt að deila með heilbrigðisstarfsfólki á einfaldan hátt og nýta þannig kosti fjarheilbrigðisþjónustu fyrir ráðgjöf og leiðbeiningar . Sjúkratryggingar Íslands hafa um nokkurt skeið reynt að ná samningi um að kaupa búnaðinn beint frá framleiðanda en smæð íslensks markaðar reynst fyrirstaða . Áætlað er að hér á landi séu um 650 manns sem geti og muni nýta sér búnaðinn á næstu tveimur árum og hefur Sjúkratryggingum Íslands nú tekist að afla búnaðarins fyrir notendur hér á landi . „ Þessi nýjung mun breyta miklu fyrir fjölda fólks með insúlínháða sykursýki hér á landi . Ég veit að margir hafa beðið eftir þessu með óþreyju og því er einstaklega ánægjulegt að nú hafi Sjúkratryggingum Íslands tekist að tryggja kaup á þessum búnaði fyrir fólk hér á landi segirSvandís Svavarsdóttir heilbrigðisráðherra . “ Þegar upp er staðið er gert ráð fyrir að innleiðing þessa búnaðar muni ekki fela í sér aukin útgjöld , heldur leiða til lítilsháttar hagræðingar . Með fyrrnefndri breytingu sem kveðið er á um í reglugerð heilbrigðisráðherra er tekið fyrir þá mismunun varðandi greiðsluþátttöku í búnaði fyrir fólk með sykursýki sem verið hefur hingað til . Sömu reglur munu gilda um kostnaðarþátttöku hvort sem um er að ræða börn , fullorðna eða lífeyrisþega . Enn fremur er með reglugerðinni kveðið á um að fólk sem er nýgreint með sykursýki II fái niðurgreidda fleiri blóðstrimla til blóðsykursmælinga fyrsta árið eftir greiningu , þar sem talið er mikilvægt að þeir geti mælt blóðsykurinn oftar , allt að fjórum sinnum á dag til að byrja með .